Algemesí autoritza definitivament la seua segona entitat d'impuls als polígons industrials amb la constitució de l’EGM Pepe Miquel
24 de febrer de 2023

L'Ajuntament d'Algemesí va aprovar, per unanimitat, en la seua sessió plenària de febrer celebrada en la vesprada d'ahir, la constitució de l'Entitat de Gestió i Modernització Pepe Miquel d'Algemesí, convertint-se en l'octava EGM de la província de València i en la segona de la comarca, després de la constitució de la del Polígon Cotes, també a Algemesí. El tràmit de l'aprovació en el plenari municipal era l'últim pas burocràtic després de tot el treball realitzat per l’empresariat del polígon, ja que prèviament es va aprovar per part de les empreses la voluntat de constituir l’EGM, el projecte d'estatuts, el projecte de conveni de col·laboració amb l'Ajuntament, el pla d'actuacions, el pressupost de 2023 i la Junta Directiva que regirà l'entitat durant els pròxims 4 anys. Tots els acords es van prendre per la unanimitat del 75% de l'empresariat total i que suposava el 98,74% dels coeficients de participació del parc empresarial.

Mario Juan, en representació d’Agriconsa, va ser elegit president de l’EGM, mentre que Francisco Jose Natek, de Verdnatura, va ser elegit com a vicepresident. Juan Antonio Villalba, representant d’Hortitec, assumirà la secretaria, mentre que la tresoreria recaurà en Jose Maria Costa, d’Anecoop. Finalment, l'única candidatura a vocalia va ser la presentada per Palma Egido en la seua condició de regidora de Promoció Econòmica de l'Ajuntament d'Algemesí. Segons el que s'estableix en la Llei 14/2018 de promoció de les àrees empresarials, l’Entitat ha de comptar amb una gerència professional, càrrec per al qual va ser designat Adrián Palmero en representació de Finques Girbés, els qui ja venen gestionant també l’EGM del polígon de Cotes.

La constitució formal de l’EGM permetrà a partir d'ara, establir una eina de col·laboració entre l'Ajuntament d'Algemesí i el parc empresarial per a donar solucions àgils i efectives a les necessitats actuals de l'àrea, establir els mecanismes de diàleg perquè les empreses puguen participar en la planificació de les inversions i els projectes a executar que permeten catalogar el polígon com avançat i també per a potenciar l'atracció de noves empreses al polígon de Pepe Miquel, que en els últims mesos està vivint una transformació completa gràcies ja a les noves empreses que estan instal·lant-se en aquesta àrea absolutament estratègica pel seu enclavament al costat de l'accés directe a l'autopista AP-7.

Per al president de l’Entitat, Mario Juan, “aquesta constitució suposa un pas molt important en el desenvolupament del parc empresarial i en la cerca de la catalogació com a àrea empresarial avançada, així com per a l'obtenció de majors i millors inversions públiques per al manteniment i modernització de les àrees empresarials dins de l'estratègia marcada per l'Agrupació Empresarial d'Algemesí (EMPAL) i per l'Ajuntament d'Algemesí.”

Per a la regidora de Promoció Econòmica, Palma Egido, “la creació de l’Entitat representa la voluntat de l’empresariat per participar activament en les polítiques industrials del municipi i una mostra clara i evident del suport que des de l'Ajuntament venim oferint a aquest per a fer d'Algemesí un Municipi Industrial Estratègic en la línia definida per la Llei de promoció de les àrees empresarials.”